**Εισήγηση του Αντιδημάρχου Πεντέλης κ. Δημοσθένη Παπακωνσταντίνου στο Δημοτικό Συμβούλιο Πεντέλης της19ης/12/2018 για λήψη δανείου από το ταμείο Τ.Π.Δ. για μεταφορά των πυλώνων εκτός οικιστικού ιστού της Δημοτικής Κοινότητας Ν. Πεντέλης.**

Το Δημοτικό Συμβούλιο του Δήμου Πεντέλης με την 387/2018 της 29Ης 11/2018 απόφασή του ενέκρινε τους όρους του σχεδίου της προγραμματικής σύμβασης, μεταξύ του Δήμου Πεντέλης και του ΑΔΜΗΕ για μεταφορά των πυλώνων της ΔΕΗ εκτός οικιστικού ιστού της Ν. Πεντέλης. Το ποσό των 2.306.400€ συμπεριλαμβανομένου ΦΠΑ που αναφέρεται στην προγραμματική σύμβαση είναι προϊόν μελέτης που συνέταξε ο ΑΔΜΗΕ και έχει την έγκριση της Περιφέρειας.

Στο παραπάνω αναφερόμενο Συμβούλιο της 29/11/2018, είχα ενημερώσει ότι αναμένεται η υπογραφή από τον Υπουργό Οικονομικών της χρηματοδότησης του έργου με ποσό 1.500.000€ από το Π.Δ.Ε. (Πρόγραμμα Δημοσίων Επενδύσεων).

**Πράγματι την επομένη 30/11/2018 υπεγράφη η απόφαση χρηματοδότησης με ένταξη στο Π.Δ.Ε. της Περιφέρειας του συγκεκριμένου έργου με ποσό 1.500.000€.**

Όλοι θα θυμάστε ότι οι αρχικές δεσμεύσεις ήταν για 1.000.000€, αλλά έπειτα από ολοκληρωμένες και τεκμηριωμένες επαφές η Περιφέρεια αύξησε το ποσό στο 1.500.000€.

Επομένως προκύπτει τώρα το θέμα της ιδίας συμμετοχής που ανέρχεται στο ποσό των 806.400€.

Θεωρούμε ότι η λύση του δανεισμού από το Τ.Π.Δ είναι η προσφορότερη και τούτο διότι συμπεριλαμβάνει :

* **Το ανθρωπιστικό στοιχείο:** Οι πυλώνες πρέπει (έπρεπε) να φύγουν. Είναι θέμα ζωής και υγείας των συμπολιτών μας.
* **Την πολιτική βούληση:** Δεν φειδόμεθα χρημάτων. Η πολιτική βούληση είναι δεδομένη.
* **Λειτουργικότητα και Εφαρμοστηκότητα του εγχειρήματος:** Άμεσες διαδικασίες. Τέλος Ιανουαρίου, αρχές Φεβρουαρίου στοχεύουμε να είμαστε σε θέση να υπογράψουμε την προγραμματική με ΑΔΜΗΕ. Και από της υπογραφής, το σχέδιο της προγραμματικής σύμβασης προβλέπει περάτωση εργασιών εντός 9 μηνών.

**Άρα το έργο μπορεί να ολοκληρωθεί εντός του 2019.**

* **Οικονομικά Πλεονεκτήματα:** Η λύση είναι η οικονομικότερη από κάθε άλλη.

Ποιος επιχειρηματίας ή οργανισμός δημόσιος ή ιδιωτικός ή απλός πολίτης που έχει 800.000€ στην άκρη πάει και τις δίνει μαζεμένες και δεν παίρνει ένα τόσο ευνοϊκό δάνειο;

 Το Παρακαταθηκών είναι εργαλείο και είναι η τράπεζα των Δήμων. Όλα τα έργα των Δήμων με δημόσια χρηματοδότηση γίνονται μέσω του Παρακαταθηκών.

Με το σταθερό επιτόκιο που επιλέγουμε η ετήσια τοκοχρεωλυτική δόση μετά την 1η Ιανουαρίου 2020 (δίδεται περίοδος χάριτος 1 έτος) είναι 104.000€, δηλαδή 8500€ περίπου το μήνα. Η δόση αυτή θα παρακρατείται από τους ΚΑΠ (κεντρικούς αυτοτελείς πόρους) που είναι 269.000 το μήνα. Όμως τόκοι από αυτό το ποσό είναι μόνο 1900€ δηλαδή 6.500.000€ το μήνα θα δίνουμε κεφάλαιο για να αποπληρώσουμε σε 10 χρόνια το δάνειο!

Και αν τοποθετήσουμε, και θα το κάνουμε, στις 300.000€ που έχουμε αποταμιεύσει στο Παρακαταθηκών άλλες 506.400€ δηλαδή όλο το κεφάλαιο του Δανείου θα έχουμε να πληρώνουμε τόκους μόνο περί τα 750€ το μήνα, διότι το Παρακαταθηκών δίνει πολύ καλό επιτόκιο καταθέσεων.

 **Θέλει ερώτημα ότι η λύση αυτού του δανεισμού είναι ως συγκριτική επιλογή η προσφορότερη και ως επιλογή απόλυτης αξιολόγησης πολύ καλή;**

Επί πλέον τα οικονομικά του Δήμου είναι κατά αντικειμενική διαπίστωση εξαιρετικά. Έχουμε δυνατότητα δανεισμού συνολικά 6.000.000€ και εμείς παίρνουμε μόνο 800.000€. Αναφορικά δε με τις ετήσιες πληρωμές τοκοχρεωλυσίων σήμερα ανέρχονται στις 290.000€ και με τη νέα επιβάρυνση θα ανέρθουν στις 400.000€ ενώ η δυνατότητα του Δήμου είναι 1.600.000€ επιπλέον το χρόνο.

**Αυτό το δάνειο είναι επενδυτικό και ανθρωπιστικό και συμφέρον.** **Όχι καταναλωτικό όπως τα προηγούμενα που κληρονόμησε ο Καλλικρατικός Δήμος Πεντέλης.**

Και προφανώς όλα αυτά που αναφέρονται είναι στα πλαίσια των επαφών, της θετικής ανταπόκρισης και της προσφοράς που μας έχει κάνει το Ταμείο Παρακαταθηκών και Δανείων.

Για όλους τους παραπάνω λόγους καλώ το Συμβούλιο να υπερψηφίσει αυτή την αίτηση χορηγίας δανείου 806.400€ από το Τ.Π.Δ. προκειμένου το ποσό αυτό να χρησιμοποιηθεί ως ίδια χρηματοδότηση του έργου.

**Με αυτό τον τρόπο ολοκληρώνουμε ένα πολύ μεγάλο έργο, το πρώτο στην Ελλάδα.**

**Για να φτάσουμε όμως σε αυτό το σημείο χρειάστηκε εξαιρετική συνολική διαχείριση του εγχειρήματος από όλους τους εμπλεκόμενους φορείς.**

**Περιφέρεια Αττικής, Δήμο Πεντέλης, ΑΔΜΗΕ, Τ.Π.Δ.**

**Χρέος μας στην πόλη και τους πολίτες αυτό που μπορούμε να κάνουμε σήμερα να μην το αναβάλουμε για αύριο.**